Miikka Salomäki

**Miikka Salomäki** (s. 9. maaliskuuta 1993 Raahe) on suomalainen jääkiekkoilija, joka pelaa SM-liigajoukkue Saimaan Pallossa. Hän on pelannut sekä laitahyökkääjänä että keskushyökkääjänä. Salomäkeä on luonnehdittu pelityyliltään voimahyökkääjäksi. Hän on pelannut urallaan myös NHL-seura Nashville Predatorsissa yhteensä 167 runkosarjaottelua tehopistein 12+15=27 ja 30 pudotuspeliottelua tehopistein 1+2=3.

## Ura
### Seuraura
#### Uran alku Kärpissä
Salomäen kasvattajaseura on raahelainen Teräs-Kiekko (TeKi), jonka lisäksi hän pelasi kauden 2008–2009 Laser HT:n junioreissa. Salomäki siirtyi kaudeksi 2009–2010 Laserin B-nuorista Oulun Kärppien A-nuoriin. Hän teki 37 runkosarjaottelussa tehot 18+25=43, joilla Salomäki oli joukkueen kolmanneksi paras maalintekijä ja neljänneksi paras pistemies. Hänet valittiin A-nuorten SM-liigan vuoden tulokkaaksi. Salomäen kausi sarjassa päättyi kuitenkin jo runkosarjan lopulla nilkkavammaan. Hän voitti kauden päätteeksi kuitenkin A-nuorten SM-kultaa]].

Kaudeksi 2010–2011 Salomäki teki Kärppien kanssa vuoden mittaisen SM-liigasopimuksen. Hän teki liigadebyyttinsä 17-vuotiaana 17. syyskuuta 2010 kauden toisessa ottelussa vieraissa JYPiä vastaan. Salomäki sai jääaikaa 9.35 minuuttia. Ensimmäisen liigamaalinsa hän teki 2. lokakuuta 2010 KalPaa vastaan. Salomäki vakiinnutti paikkansa Kärppien kokoonpanossa ja teki tulokaskaudellaan 40 runkosarjassa tehot 4+6=10. Pudotuspeleissä hän pelasi kolme ottelua tehden yhden syöttöpisteen ja voitti 27 minuutillaan joukkueen sisäisen jäähypörssin. Salomäki pelasi kauden aikana myös kolme Mestis-ottelua Suomen alle 20-vuotiaiden maajoukkueessa. Joulukuussa 2010 Salomäki teki Kärppien kanssa kaksivuotisen jatkosopimuksen. 

Nashville Predators varasi Salomäen toisella kierroksella 52. pelaajana . Myös KHL-seura Dinamo Minsk varasi hänet toisella kierroksella 36. pelaajana vuonna .

Syksyn 2011 European Trophy-turnauksessa Salomäki onnistui tekemään kypärätempun 25. elokuuta 2011 pelatussa vierasottelussa ruotsalaista Luulajaa vastaan. Hän voitti lopulta turnauksessa koko Kärppien sisäisen piste- ja maalipörssin viidellä maalillaan. Salomäki teki kaudella 2011–2012 runkosarjassa tehot 12+9=21, mutta Salomäki pelasi vain 40 runkosarjaottelua oltuaan viikkoja sivussa nuorten MM-kilpailujen jälkeen tulleen pernan repeämän takia.

Salomäki sai kevään 2012 pudotuspeleissä, puolivälierissä Pelicansia vastaan kaksi ulosajoa; avausottelussa 22. maaliskuuta 2012 hän tönäisi päätuomari Jarno Heikkistä selästä saadessaan kahden minuutin rangaistuksen poikittaisesta mailasta. Salomäki rikkoi päätuomarin koskemattomuutta ja sai ottelurangaistuksen sekä yhden ottelun pelikiellon. 30. maaliskuuta 2012 hän taklasi Lahdessa keskialueella kiekotonta Justin Hodgmania, joka loukkaantui. Salomäki sai teostaan aiempi pelikielto huomioituna kolmen ottelun pelikiellon, mutta Kärpät teki protestin ja pelikielto lyheni yhteen otteluun. Asiaan vaikutti se, että Pelicansin antamasta tiedotteesta huolimatta Hodgman ei ollutkaan seuraavana päivänä pelatussa ottelussa sivussa. Myös Salomäki kiisti taklauksen olleen tahallinen. Hän voitti lopulta Kärppien pudotuspelien sisäisen jäähypörssin 56 minuutillaan.

Kaudella 2012–2013 Salomäeltä odotettiin yleisesti lopullista läpimurtoa SM-liigaan eliittiin, mutta se jäi saavuttamatta. Jatkoaika.com-lehden toimittaja Janne Onnelan mukaan hänen pelipaikkansa vaihteli paljon, eikä Salomäelle löytynyt sopivaa roolia. Onnelan mukaan Salomäki kuitenkin onnistui aiempien kausiensa tapaan karvaajana alemmissa ketjuissa. 

#### NHL-tulokassopimus Nashville Predatorsiin
Huhtikuussa 2013 Salomäki teki kolmivuotisen tulokassopimuksen Nashville Predatorsin kanssa. Hän pelasi kauden 2013–2014 kokonaan AHL-joukkue Milwaukee Admiralsissa, jossa Salomäki teki runkosarjassa 75 ottelussa tehot 20+30=50, joilla hän voitti joukkueen sisäisen pistepörssin. Pudotuspeleissä Salomäki pelasi kolme ottelua ilman tehopisteitä. Hän aloitti myös kauden 2014–2015 AHL:ssä. Tammikuussa 2015 Predators kutsui Salomäen NHL-vahvuuteensa loukkaantumisten varalta, mutta hänet lähetettiin kaksi päivää myöhemmin takaisin farmiin. Salomäki nostettiin jälleen Predatorsiin muutamaa päivää myöhemmin ja hän teki NHL-debyyttinsä 8. tammikuuta 2025 Dallas Starsia vastaan. Salomäki pelasi joukkueen kolmosketjussa ja sai ottelussa jääaikaa 10.49. Hän teki myös ensimmäisen NHL-maalinsa. Salomäelle merkittiin myös seitsemän taklausta, mikä oli ottelussa eniten. Hänet valittiin ottelun kakkostähdeksi. Seuraavana päivänä Salomäki lähetettiin kuitenkin takaisin Admiralsiin, jossa hän pelasi kauden loppuun.

Kauden 2015–2016 Salomäki aloitti AHL:ssä, mutta neljä siellä pelatun ottelun jälkeen hänet nostettiin Predatorsin NHL-vahvuuteen lokakuussa 2015. Salomäki vakiinnutti paikkansa NHL:ssä ja pelasi varsinaisen tulokaskautensa aikana lähinnä nelosketjun roolissa 61 runkosarjaottelua tehopistein 5+5=10 ja 14 pudotuspeliottelua tehopistein 1+1=2. 

#### Uran jatkuminen Pohjois-Amerikassa
Maaliskuussa 2016 Salomäki teki Nashville Predatorsin kanssa kaksivuotisen ja 1,225 miljoonan dollarin arvoisen jatkosopimuksen. Hän loukkaantui kauden 2016–2017 toisessa ottelussaan 15. lokakuuta 2016 blokatessaan laukausta. Salomäki palasi kaukaloihin joulukuun vaihteessa ja haki pelituntumaa Milwaukee Admiralsin AHL-joukkueesta, mutta hän kuitenkin loukkaantui siellä heti paluuottelussaan taklaustilanteessa vierasottelussa Cleveland Monstersia vastaan. Kun Salomäki odotteli Clevelandissa hotellilla kuljetusta lentokentälle, hän kertoi reitensä turvonneen kunnolla ja kärsineensä kivuista. Salomäki soitti Admiralsin fysioterapeutille, joka soitti hänelle ambulanssin ja Salomäen reisi operoitiin välittömästi Clevelandissa. Maaliskuussa 2017 hän palasi Admiralsin vahvuuteen hakemaan pelituntumaa. Kahden siellä pelatun ottelun jälkeen Salomäki pelasi Nashville Predatorsissa NHL:ssä kolme runkosarja- ja kuusi pudotuspeliottelua. Hän eteni joukkueen kanssa Stanley Cup-finaaleihin, mutta Salomäki ei kuitenkaan pelannut loppuottelusarjassa, joka päättyi lopulta Pittsburgh Penguinsin mestaruuteen otteluvoitoin 4–1. Kaudella 2017–2018 hän pelasi NHL:ssä 58 runkosarjaottelua tehopistein 2+6=8 ja kahdeksan pudotuspeliottelua ilman tehopisteitä.

Heinäkuussa 2018 Salomäki teki Predatorsin kanssa kaksivuotisen ja 1,5 miljoonan dollarin arvoisen jatkosopimuksen. Tammikuussa 2019 hän joutui yli kahdeksi kuukaudeksi sivuun aivotärähdyksen vuoksi. Kuntouduttuaan maaliskuun lopulla Salomäki haki kolmen ottelun verran pelituntumaa Admiralsin AHL-joukkueesta, josta hän palasi Predatorsin vahvuuteen. Salomäen NHL-kausi jäi 37 runkosarja- ja kahden pudotuspeliottelun mittaiseksi.

Syyskuun 2019 lopulla Predators asetti Salomäen siirtolistalle. Koskan mikään toinen NHL-seura ei napannut häntä vuorokauden kuluessa, hänet lähetettiin Admiralsin AHL-joukkueeseen. Salomäki kutsuttiin takaisin Predatorsin vahvuuteen lokakuun lopulla ja hän pelasi siellä viisi ottelua, kunnes Salomäki lähetettiin jälleen takaisin farmiin marraskuussa. Helmikuussa 2020 Predators kauppasi hänet Toronto Maple Leafsiin vaihdossa puolustaja Ben Harpuriin. Salomäki jatkoi kauttaan AHL-joukkue Toronto Marliesissa.

Salomäki teki lokakuussa 2020 vuoden mittaisen ja kaksisuuntaisen sopimuksen Colorado Avalanchen kanssa. Hän pelasi koronaviruspandemian lyhentämän kauden 2020–2021 kokonaan AHL-joukkue Colorado Eaglesissa. Salomäki kutsuttiin kauden aikana kolme kertaa Avalanchen NHL-joukkueen varapelaajien ns. "taksiryhmään" ja nostettiin joukkueen harjoitusvahvuuteen myös pudotuspeleihin, mutta hän ei kuitenkaan pelannut otteluakaan NHL:ssä.

#### Paluu Eurooppaan ja kiertolaisuus ulkomailla
Kesällä 2021 Salomäki teki kaksivuotisen sopimuksen Ruotsin pääsarja SHL:ssä pelaavaan Örebrohon. Hän pelasi siellä kaudella 2021–2022 34 ottelua tehden tehot 3+8=11, ja kirjautti teholukeman +3, kunnes helmikuussa 2022 Salomäen sopimus purettiin yhteisymmärryksessä, kun seuran tiedotteen mukaan osapuolet eivät päässeet toivottuun lopputulokseen. Hän palasi SM-liigaan ja siirtyi loppukauden kattavalla sopimuksella Helsingin IFK:hon. Salomäki joutui kuitenkin heti sivuun ja palasi kaukaloihin lopulta runkosarjan lopulla maaliskuussa.

Kaudeksi 2022–2023 Salomäki siirtyi kaksivuotisella sopimuksella Sveitsiin National Leaguessa pelaavan Lausannen riveihin. Kaudella 2023–2024 hän eteni joukkueen kanssa liigan finaaleihin, jossa Salomäki pelasi kahdessa ottelussa. Mestaruuden vei lopulta kuitenkin ZSC Lions otteluvoitoin 4–3.

Salomäki siirtyi kaudeksi 2024–2025 Tšekin Extraligan HC Sparta Prahaan.

#### Siirtyminen SaiPaan
Kaudeksi 2025–2026 Salomäki palasi SM-liigaan ja siirtyi Saimaan Palloon vuoden mittaisella sopimuksella. Joulukuussa 2025 hän solmi seuran kanssa vuoden mittaisen jatkosopimuksen.

### Maajoukkueura

Salomäki valittiin Pohjola-leirin tähdistökentälliseen vuonna 2018. Hän pelasi World U-17 Hockey Challengessa vuonna 2010. Salomäki pelasi myös alle 18-vuotiaiden Ivan Hlinkan muistoturnauksessa vuonna 2010. Hän pelasi myös alle 18-vuotiaiden MM-kilpailuissa vuosina 2010 ja 2011, joista ensimmäinen turnaus päättyi pronssiin. Vuoden 2011 turnauksessa Salomäki toimi Suomen varakapteenina ja jakoi neljällä osumallaan joukkueen sisäisen maalipörssin voiton Joel Armian ja Miro Aaltosen kanssa. Valmentajat valitsivat hänet Suomen turnauksen yhdeksi kolmesta parhaasta pelaajasta.

Salomäki pelasi myös alle 20-vuotiaiden MM-kilpailuissa vuosina 2011, 2012 ja 2013. Hän jakoi vuoden 2011 turnauksessa 14 minuutillaan Suomen sisäisen jäähypörssin voiton Rasmus Rissasen kanssa. Vuoden 2012 turnauksessä hän oli kolmella osumallaan Suomen kolmanneksi paras maalintekijä Alexander Ruutun kanssa.

Salomäki edusti  MM-kilpailuissa vuonna 2014, jolloin hän voitti hopeaa. Yhteensä Salomäki on pelannut Suomen A-maajoukkueessa 22 ottelua tehopistein 1+4=5. Hän teki A-maajoukkuedebyyttinsä 12. huhtikuuta 2012 Rovaniemellä Norjaa vastaan, kun Salomäki oli valittu Suomen joukkueessen toiselle MM-leiriviikolle. Hänet merkittiin joukkueen nelosketjun oikeaan laitaan Jarkko Kauvosaaren ja Veli-Matti Savinaisen viereen. Ensimmäisen A-maajoukkuemaalinsa Salomäki teki vuoden 2014 MM-kilpailujen avausottelussa 10. toukokuuta 2014 Valko-Venäjän Minskissä Latviaa vastaan. Hänen turnauksensa päättyi MM-hopeaan.

## Muuta
Miikka Salomäen isoveli Santtu (s. 1991) ja pikkusisko Nelli (s. 1997) ovat pelanneet myös jääkiekkoa. Santtu pelasi hyökkääjänä alemmissa sarjoissa ja hän pelasi juniorina myös Miikan joukkuetoverina sekä TeKissä, Laser HT:ssä että Kärpissä. Nelli on pelannut hyökkääjänä Naisten Liigaa Kärpissä.

## Tilastot

## Lähteet

*
*
*

### Viitteet